»Den religiøse tolerance i demokratiske samfund er funderet i den frie udveksling af ideer. Der er ikke plads til blasfemilove i demokratier, og Danmark bør ophæve forbuddet«. Sådan skriver den amerikanske tænketank Freedom House i en erklæring.

Presse- og ytringsfrihedsorganisationerne International Press Institute (IPI) og Article 19 har ligeledes opfordret Danmark til at afvikle blasfemiparagraffen. Det sender et forkert signal i den globale kamp for ytringsfrihed, hvis Danmark – som førende eksportør af demokratiske værdier – ikke afskaffer blasfemiparagraffen, skriver IPI.

Article 19 påpeger, at Danmark er et af blot fem lande i EU, der fortsat har love imod religiøs spot. Organisationen tilføjer, at love, der begrænser den frie debat om religion, »helt fundamentalt er uforenelige med internationale og europæiske menneskerettighedsstandarder«.

Første sigtelse i 45 år

I februar i år blev en 42-årig nordjysk mand sigtet for at have sat ild til en koran i sin baghave og efterfølgende offentliggøre en video af optrinnet på Facebook. Det er første gang, Straffelovens paragraf 140 om blasfemi tages i brug siden 1971, hvor to programchefer i Danmarks Radio blev tiltalt for at lade kunstneren Trille opføre den satiriske vise »Ham gud« i en fjernsynsudsendelse. De blev frifundet i retten.

Direktør i tænketanken Justitia Jacob Mchangama mener, at sagen i Nordjylland understreger relevansen af at tage et opgør med blasfemiparagraffen. Han påpeger derudover, at både FN’s Menneskerettighedskomité og Europarådet anbefaler medlemsstater at fjerne blasfemiparagraffer.

»Vi lever i en tid, hvor ytringsfriheden truer det frie ord. Det er altså også et spørgsmål om, hvilket signal Danmark ønsker at sende. Om vi er bange og lægger låg på os selv, eller vi markerer ufravigeligt, at ytringsfriheden står over hensynet til religiøse følelser,« siger Jacob Mchangama.

Når Danmark og andre vestlige lande insisterer på at bevare lovgivning imod blasfemi, risikerer de at bidrage til at legitimere totalitære regimers krænkelser af ytringsfriheden, vurderer han. Lande, hvor blasfemiparagraffer anvendes til at undertrykke og forfølge religiøse minoriteter.

»FN’s særlige rapportør for religionsfrihed besøgte Danmark i 2016. Her fortalte han, at en pakistansk repræsentant under et møde om ytringsfrihed i Saudi Arabien havde henvist til den danske blasfemiparagraf som argument for, at der er hjemmel i Folkeretten til at begrænse religionskrænkelse.«

Hvad siger Folketinget?

Det står fortsat ikke klart, om lovforslaget vedtages, efter det var til førstebehandling i Folketinget i går, tirsdag.

Regeringspartierne er ikke enige om spørgsmålet. Venstre ønsker at bevare blasfemiparagraffen, mens De Konservative og Liberal Alliance principielt er imod lovbestemmelsen. Retsordfører for De Konservative Naser Khader understreger, at regeringen kommer til at stemme sammen, men at det ikke på nuværende tidspunkt står klart, hvordan den stemmer.

»Det er ingen hemmelighed, at vi er uenige i regeringen, men nu starter en proces, hvor både De Konservative og Liberal Alliance vil arbejde benhårdt på, at regeringen ender med at stemme for en afskaffelse af blasfemiloven,« siger han.

Preben Bang Hansen, der er retsordfører for Venstre, skriver i en e-mail til Information, at han forventer, at regeringen stemmer imod lovforslaget. Han henviser til, at Venstre afventer Justitsministeriets redegørelse på området.

»Der mangler efter vores opfattelse en belysning af, om der kan forventes en yderligere forråelse af debatten efter en afskaffelse, om debatten vil blive friere end i dag, samt hvorvidt der er andre straffelovsbestemmelser, der hindrer forhånelser og offentlig uro – til anvendelse efter en evt. afskaffelse«, skriver han.

Også Socialdemokratiet ønsker at bevare blasfemiparagraffen.

»Vi er imod en afskaffelse, da vi mener, at der skal være en nedre bundprop for, hvor meget man kan svine andres religion til«, skriver partiets retsordfører, Trine Bramsen, i en besked til Information.

Alternativets folketingsgruppe har ikke kunnet blive enig om spørgsmålet. De har i stedet besluttet at lade det være op til partiets medlemmer. Hvis mere end 10 procent af medlemmerne svarer på en rundspørge, får de lov til at diktere, hvordan partiet stemmer i salen.

Skal blasfemiparagraffen afskaffes? (Antal mandater) Det Konservative Folkeparti: Ja (6)

Liberal Alliance: Ja (13)

Venstre: Nej (34)

Dansk Folkeparti: Ja (37)

Enhedslisten: Ja (14)

Socialdemokratiet: Nej (46)

Socialistisk Folkeparti: Ja (7)

Alternativet: Vil via en afstemning lade medlemmerne bestemme partiets linje (10)

Det Radikale Venstre: Ja (8)